S cieľom udržať vedúce postavenie Európy z hľadiska hospodárskej súťaže v oblasti vznikajúcich technológií a vývoja nových produktov a pri zabezpečení prístupu orientovaného na budúcnosť, pokiaľ ide o dôveryhodné normy a predpisy zohľadňujúce spoločenské výzvy, je nevyhnutné, aby Európska metrologická iniciatíva zabezpečila, že do roku 2030 sa metrologické riešenia v Európe prinajmenšom vyrovnajú špičkovým globálnym aktérom v tejto oblasti, aby sa preukázalo poskytovanie metrologických služieb na svetovej úrovni pre existujúce komplexné výzvy v oblasti meraní a nové technológie. Malo by sa to dosiahnuť prostredníctvom špecializovaných celoeurópskych sietí, v ktorých sa združujú zdroje na dosiahnutie kritického množstva schopností. Tieto metrologické riešenia by mali slúžiť na podporu predaja nových inovatívnych produktov a služieb prostredníctvom prijímania a využívania kľúčových vznikajúcich technológií. Tieto riešenia by mali prispievať aj k účinnému návrhu a zavádzaniu špecifických noriem a predpisov, ktoré budú oporou verejných politík zameraných na spoločenské výzvy.

Naši globálni konkurenti uskutočňujú tieto strategické investície vzhľadom na zvyšujúcu sa potrebu metrologických riešení so zameraním na vznikajúce technológie a vývoj nových produktov. Okrem toho v dôsledku nárastu spoločenských výziev vyžadujúcich dôveryhodné normy a predpisy vzniká naliehavá potreba zaberať sa nedostatočným začlenením metrológie do systému inovácií na európskej úrovni.

V posledných rokoch pokračovali investície aj v krajinách mimo EÚ. V USA mal Národný inštitút pre normy a technológie (National Institute of Standards and Technology, NIST) ako národný metrologický ústav v rokoch 2018 a 2019 celkový ročný rozpočet 724,5 milióna USD. Medzi významné opatrenia patrí napríklad špecializovaný program pre vedy v oblasti výskumných meraní (tzv. „laboratórny program“) s ročným rozpočtom viac ako 60 miliónov USD a výskumný program v oblasti základných meraní vrátane kvantovej vedy, ktorého ročný rozpočet presahuje 160 miliónov USD. Podľa najaktuálnejších dostupných informácií bol prevádzkový rozpočet Národného metrologického ústavu (National Institute of Metrology, NIM) v Číne v roku 2018 na úrovni 180 miliónov EUR. Okrem toho v rokoch 2016 až 2019 Čína vykonávala cielený výskumný program v oblasti metrológie s rozpočtom približne 65 miliónov EUR a v rámci krajiny financovala 160 projektov spoločného výskumu. V porovnaní s tým má národný metrologický ústav PTB v Nemecku, ktorý je najväčší v Európe, celkový ročný prevádzkový rozpočet 200 miliónov EUR, pričom väčšina z týchto prostriedkov nie je cielená na výskum, ale na metrologické služby pre priemysel a spoločnosť.

Dochádza k tomu v čase, keď Európa čelí zvýšenej globálnej konkurencii v oblasti metrológie z hľadiska rozsahu a zamerania investícií, ako aj dlhodobého finančného záväzku voči metrologickým cieľom. V uplynulom desaťročí USA zvýšili svoje investície do metrológie o 60 %, Čína o 50 % a India o 52 %. Počas toho obdobia zostali investície do európskych ústavov relatívne nemenné a nezohľadňovali nové a stále dôležitejšie výskumné oblasti. Dôsledkom nedostatočnej úrovne investícií v Európe v spojení s roztrieštenosťou kapacít v oblasti metrológie je to, že snahy nemajú dostatočný vplyv a chýba im strategické zameranie. V predchádzajúcich programoch financovaných na úrovni EÚ, EMRP a EMPIR, sa preukázala schopnosť znížiť túto roztrieštenosť, ako aj možnosť spolufinancovania činností v súvislosti s novými metrologickými kapacitami a spoločnými prioritami.

V článku 8 nariadenia (EÚ) [XXX] Európskeho parlamentu a Rady (ďalej len „nariadenie o programe Horizont Európa“) sa uvádza, že inštitucionalizované európske partnerstvá na základe článkov 185 a 187 Zmluvy o fungovaní Európskej únie (ZFEÚ) „sa majú implementovať len vtedy, keď by použitie iných častí programu Horizont Európa vrátane iných foriem európskych partnerstiev neviedlo k dosiahnutiu cieľov alebo by nevytváralo potrebné očakávané vplyvy, a ak je to odôvodnené dlhodobou perspektívou a vysokým stupňom integrácie“.

Okrem toho by mala metrológia poskytovať podporu pre právne predpisy na ochranu životného prostredia, ktoré sú prispôsobené na daný účel, napríklad v súvislosti so znečistením vôd a ovzdušia, a to vrátane ich monitorovania a presadzovania. Okrem energetiky a životného prostredia bude moderný a schopný metrologický systém potrebný aj pre ďalšie oblasti politiky v rámci Európskej zelenej dohody, medzi ktoré patrí napríklad udržateľný priemysel, udržateľná mobilita a biodiverzita.

Napríklad veda o meraní v oblasti energetiky bude nevyhnutná z hľadiska umožnenia prechodu na energiu z obnoviteľných zdrojov. V nízkouhlíkovej budúcnosti bude potrebné, aby sme porozumeli rozsahu, časovému priebehu a vplyvu zmeny klímy. Vyžaduje si to presné a spoľahlivé monitorovanie všetkých klimatických premenných počas dlhých časových období, ktoré je potrebné na to, aby sme dokázali rozpoznať klimatické trendy a porozumieť im.

Metrológia zabezpečuje, že uskutočnené merania sú vysledovateľné na základe medzinárodne schválených definícií a noriem. Predstavuje to základ vnútroštátnych a medzinárodných metrologickým systémov, ktoré umožňujú presné, spoľahlivé a dôveryhodné merania, ktoré slúžia ako základ pre široký rozsah hospodárskych činností a verejných služieb a zahŕňajú celý vnútorný trh v rámci hospodárstva, ktoré pracuje v prospech ľudí. Týka sa to bezpečnosti spotrebných výrobkov aj finančných služieb, pri ktorých metrológia umožňuje pri každej finančnej transakcii presne zaznamenať časovú pečiatku, aby o nej existoval vysledovateľný dôkaz a aby bol zabezpečený súlad s európskymi finančnými predpismi.

·potrebu budovania synergických účinkov s iniciatívou v oblasti inovatívneho zdravotníctva a partnerstvom pre rozsiahlu inováciu a transformáciu systémov zdravotnej starostlivosti v digitálnej a starnúcej spoločnosti. Vzhľadom na prierezový charakter by malo budúce Európske partnerstvo v oblasti metrológie prispievať aj k vykonávaniu budúcich úloh programu Horizont Európa. Mali by sa prostredníctvom neho vytvárať aj prepojenia s budúcim partnerstvom európskeho cloudu pre otvorenú vedu.

Respondenti vyjadrili svoje názory na relevantnosť metrologického výskumu, identifikovali problémy, ktorým čelí európsky systém metrologického výskumu, a hodnotili viaceré možné politické riešenia. Počas konzultácií boli zdôraznené mnohé problémy vrátane nedostatočného priemyselného využívania, nedostatku spolupráce národných metrologických ústavov so širšou vedeckou základňou, rozdielov v kapacite medzi jednotlivými členskými štátmi EÚ, nedostatočnej mobility výskumníkov v rámci národných metrologických ústavov a nedostatočného zapojenia sa do činnosti európskych normalizačných orgánov.

Po druhé, úloha externých zainteresovaných strán, ako sú univerzity a priemysel, by sa už nemala obmedzovať na účasť v projektov vybraných po predchádzajúcich výzvach. Namiesto toho by sa v budúcnosti mali vo väčšej miere zapájať do vytvárania programu a mať viac príležitostí na účasť v projektoch.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

V pododdiele 6.4 posúdenia vplyvu sa tak potvrdzuje, že táto forma partnerstva by poskytla stabilný rámec pri zabezpečení záväzku partnerov z hľadiska dlhodobých cieľov. Takisto by predstavovala základ pre strategický prístup k budúcemu rozvoju metrológie v Európe a v tejto súvislosti by bola dostatočne flexibilná, aby umožňovala usmerňovanie zhora nadol zo strany riadiacej skupiny a cielené vykonávanie iniciatívy prostredníctvom špecializovaných sietí.

V posúdení vplyvu ex ante sa v súvislosti s Európskou metrologickou iniciatívou konštatuje, že článok 185 ZFEÚ je najvhodnejším základom na dosiahnutie tohto cieľa. Podrobne sa to uvádza v oddiele 6 posúdenia vplyvu, kde je iniciatíva na základe článku 185 ZFEÚ najlepšie hodnotená z hľadiska účinnosti a koherentnosti a je rovnako nákladovo efektívna ako základná možnosť založená na výzvach na predkladanie návrhov v rámci programu Horizont Európa.

V rámci možnosti č. 2 by vzniklo inštitucionalizované európske partnerstvo (podľa článku 185 ZFEÚ). Takáto iniciatíva by vychádzala z dosiahnutého pokroku v rámci programu EMPIR, ktorý predstavuje existujúce inštitucionalizované európske partnerstvo, prostredníctvom rozšírenia zoznamu európskych metrologických sietí o nové siete s novými oblasťami zamerania. Zahŕňala by aktérov naprieč širším hodnotovým reťazcom v oblasti metrológie vrátane vnútroštátnych ministerstiev, normalizačných orgánov, regulačných orgánov, priemyslu, koncových používateľov a spotrebiteľov. Úroveň financovania zo strany EÚ by sa v rámci programu Horizont Európa zvýšila v porovnaní s programom Horizont 2020 vzhľadom na prostriedky potrebné na kompenzáciu väčšieho rozsahu.

V rámci možnosti č. 1 by vzniklo spolufinancované európske partnerstvo. Takéto partnerstvo by uľahčilo združovanie zdrojov národných metrologických ústavov, ale s väčším rizikom, že sa zmení na „uzavretý klub“, do ktorého nebudú mať motiváciu zapájať sa akademické subjekty.

Základným scenárom je situácia bez partnerstva a len s tradičnými výzvami na predkladanie návrhov v rámci programu Horizont Európa. Viedlo by to k uzatvoreniu súčasnej implementačnej štruktúry podľa článku 185 a ukončeniu prebiehajúcich projektov v rámci programu EMPIR v roku 2023, čo by znamenalo ukončenie činnosti so súvisiacimi spoločenskými nákladmi.

2. V správe by sa malo lepšie vysvetliť, ako budú zapojení aktéri zo súkromného sektora v rámci uprednostňovanej formy partnerstva v rámci verejného sektora. Mali by sa objasniť stimuly pre zapojenie týchto aktérov.

1. V rámci cieľa zameraného na rozvoj nadnárodných metrologických sietí sa v správe konštatuje, že v určitom bode (do roku 2030) partnerstvo už nebude potrebné. Malo by sa objasniť, prečo sa toto konštatovanie v správe o posúdení vplyvu uvádza a ako to súvisí so súčasnou iniciatívou, ktorá sa vzťahuje na finančné obdobie do roku 2027. Ak sa potvrdí, že partnerstvo už nebude potrebné, v správe by sa malo zreteľnejšie uviesť, ako sa pri aktuálne navrhovanom partnerstve očakáva, že sa vytvoria podmienky na jeho budúce ukončenie.

V článkoch 13 až 17 sa stanovuje nový rámec v súvislosti s budúcim riadením partnerstva. Hoci je založenie partnerstva najmä úlohou združenia EURAMET, Komisia navrhuje zriadiť externú riadiacu skupinu, ktorej by spoločne predsedali zástupca Komisie a členského štátu; táto skupina by mala poskytovať podnet k tomu, aby sa toto nové partnerstvo priblížilo potrebám používateľov a aby sa posilnil jeho vplyv na oblasť priemyslu, regulácie a stanovenia noriem. Súčasťou skupiny by mali byť aj zástupcovia ďalších európskych partnerstiev s partnermi zo súkromného sektora.

Návrh

ROZHODNUTIE EURÓPSKEHO PARLAMENTU A RADY

o účasti Únie na Európskom partnerstve v oblasti metrológie, na ktorom sa spoločne podieľajú niektoré členské štáty

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 185 a článok 188 druhý pododsek,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru,

konajúc v súlade s riadnym legislatívnym postupom,

keďže:

(1)Na dosiahnutie čo najväčšieho možného vplyvu financovania z prostriedkov Únie a najefektívnejšieho príspevku k cieľom politiky EÚ sa nariadením (EÚ) [XXX] Európskeho parlamentu a Rady zriadil program Horizont Európa, ako rámcový program pre výskum a inovácie, t. j. politický a právny rámec pre európske partnerstvá so subjektmi súkromného a/alebo verejného sektora. Európske partnerstvá sú kľúčovým prvkom politického prístupu programu Horizont Európa. Vytvárajú sa s cieľom dosiahnuť priority Únie, na ktoré sa zameriava program Horizont Európa, a zabezpečiť jasný vplyv pre Úniu a jej obyvateľov, pričom to možno účinnejšie dosiahnuť v partnerstve prostredníctvom strategickej vízie, ktorú si partneri spoločne osvojili a ku ktorej sa zaviazali, než by to dokázala Únia sama.

(2)Konkrétne sa od európskych partnerstiev v pilieri „Globálne výzvy a konkurencieschopnosť európskeho priemyslu“ v rámci programu Horizont Európa očakáva, že budú zohrávať významnú úlohu pri dosahovaní strategických cieľov zameraných na zrýchlenie prechodu k cieľom udržateľného rozvoja a k zelenej a digitálnej Európe, ako aj pri prispievaní k obnove. Európske partnerstvá sú kľúčom k riešeniu zložitých cezhraničných výziev, pri ktorých je potrebný integrovaný prístup. Umožňujú venovať sa transformačným, systémovým a trhovým zlyhaniam tým, že spájajú široké spektrum aktérov v rámci hodnotových reťazcov a priemyselných ekosystémov, aby smerovali k spoločnej vízii a previedli ju na konkrétne plány a koordinované vykonávanie činností. Navyše umožňujú sústredenie snáh a zdrojov na spoločné priority s cieľom riešiť zložité výzvy, ktoré ležia pred nami.

(3)S cieľom dosiahnuť priority a vplyv by sa európske partnerstvá mali rozvíjať prostredníctvom širokého zapojenia relevantných zainteresovaných strán v rámci Európy vrátane priemyslu, výskumných organizácií, subjektov poverených vykonávaním verejnej služby na miestnej, regionálnej, vnútroštátnej alebo medzinárodnej úrovni, ako aj organizácií občianskej spoločnosti, ako sú napríklad nadácie, ktoré podporujú a/alebo vykonávajú výskum a inovácie. Tieto európske partnerstvá majú byť aj jedným z opatrení na posilnenie spolupráce medzi partnermi zo súkromného a/alebo verejného sektora na medzinárodnej úrovni, a to vrátane spájania výskumných a inovačných programov a cezhraničných investícií do výskumu a inovácií, čím ľudia a podniky získajú vzájomné výhody.

(4)V súlade s cieľmi nariadenia (EÚ) XXX má mať každý členský štát a každá krajina pridružená k programu Horizont Európa oprávnenie na účasť v Európskom partnerstve v oblasti metrológie (ďalej len „partnerstvo v oblasti metrológie“). Na dosiahnutie komplementárnosti v rámci Európskeho hospodárskeho priestoru a s inými susednými krajinami majú mať iné tretie krajiny možnosť zúčastňovať sa na partnerstve v oblasti metrológie za predpokladu uzatvorenia relevantnej medzinárodnej dohody o vedeckej a technickej spolupráci s Úniou a dohody zúčastnených štátov.

(5)V rámci programu Horizont Európa sa zavádza strategickejší, súdržnejší a viac na vplyv zameraný prístup k európskym partnerstvám s využitím získaných skúseností z priebežného hodnotenia programu Horizont 2020. Zámerom nariadenia o programe Horizont Európa je účinnejšie využívanie inštitucionalizovaných európskych partnerstiev, a to konkrétne zameraním sa na jasné ciele, výsledky a vplyv, ktoré možno dosiahnuť do roku 2030, a zabezpečením jednoznačného príspevku k súvisiacim politickým prioritám a politikám Únie. Úzka spolupráca a synergické účinky s ďalšími relevantnými iniciatívami na úrovni Únie, ako aj na vnútroštátnej a regionálnej úrovni, a to najmä s inými európskymi partnerstvami, budú kľúčové pri dosahovaní väčšieho vplyvu a zabezpečení využitia výsledkov.

(6)Rozhodnutím Európskeho parlamentu a Rady č. 555/2014/EÚ Únia rozhodla o poskytnutí finančného príspevku na Európsky metrologický program pre inováciu a výskum (ďalej len „program EMPIR“), ktorý zodpovedá príspevku zúčastnených štátov, ale nepresahuje 300 000 000 EUR, počas trvania rámcového programu pre výskum a inováciu na roky 2014 – 2020 (ďalej len „program Horizont 2020“) zriadeného nariadením Európskeho parlamentu a Rady (EÚ) č. 1291/2013. V rámci strednodobého hodnotenia programu EMPIR v júli 2017 bol predložený návrh novej iniciatívy.

(7)Finančný príspevok Únie by mal byť podmienený formálnymi záväzkami zúčastnených štátov finančne sa podieľať na realizácii partnerstva v oblasti metrológie a na plnení týchto záväzkov. Príspevky zúčastnených štátov by mali zahŕňať príspevok na administratívne náklady v rámci stropu 5 % rozpočtu partnerstva v oblasti metrológie. Zúčastnené štáty by sa mali v prípade potreby zaviazať, že zvýšia svoj príspevok na partnerstvo v oblasti metrológie, a to vytvorením finančnej rezervy s cieľom zaistiť, že budú schopné financovať svoje národné subjekty, národné metrologické ústavy a určené ústavy zúčastňujúce sa na činnostiach partnerstva v oblasti metrológie. Spoločná realizácia partnerstva v oblasti metrológie si vyžaduje implementačnú štruktúru. S finančným príspevkom Únie by sa malo hospodáriť v súlade so zásadou riadneho finančného hospodárenia a v súlade s príslušnými pravidlami nepriameho riadenia stanovenými v nariadení Európskeho parlamentu a Rady (EÚ, Euratom) 2018/1046.

(8)Je potrebné vytvoriť partnerstvo v oblasti metrológie. Takéto partnerstvo by bolo účinnejšie v porovnaní s tradičnými výzvami alebo spolufinancovaným partnerstvom v rámci pracovných programov pripravených na základe všetkých súvisiacich klastrov 2. piliera v programe Horizont Európa.

(9)Cieľom toho rozhodnutia je účasť Únie na partnerstve v oblasti metrológie na podporu jeho všeobecných cieľov. Požiadavky metrológie majú taký rozsah a zložitosť, že sa pri nich vyžadujú investície, ktoré presahujú rozpočty národných metrologických ústavov a určených ústavov na základný výskum. Excelentnosť vyžadovaná v prípade výskumu oblasti a vývoja špičkových metrologických riešení presahuje hranice jednotlivých štátov, a preto ju nemožno dosiahnuť výhradne na národnej úrovni. Keďže ciele tohto rozhodnutia nie je možné uspokojivo dosiahnuť na úrovni členských štátov, ale možno ich lepšie dosiahnuť na úrovni Únie integráciou činnosti jednotlivých štátov do uceleného európskeho prístupu, a to sústredením oddelených národných výskumných programov, pomocou pri navrhovaní spoločných stratégií výskumu a financovania presahujúcich hranice jednotlivých štátov a dosiahnutím kritického množstva účastníkov a vyžadovaných investícií, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie tohto cieľa.

(10)Partnerstvo v oblasti metrológie zosúladené s politickými prioritami Komisie (vrátane Európskej zelenej dohody, hospodárstva, ktoré pracuje v prospech ľudí, a Európy pripravenej na digitálny vek) sa má realizovať počas desaťročného obdobia (od roku 2021 do roku 2031). V porovnaní s iniciatívou EMPIR v rámci programu Horizont 2020 majú byť súčasťou tohto programu nové činnosti a najmä vytváranie európskych metrologických sietí, čo bude reakciou na naliehavé spoločenské výzvy a metrologické potreby v súvislosti so vznikajúcimi technológiami. Metrologická kapacita poskytovaná týmito sieťami má byť rovnocenná a porovnateľná s inými poprednými svetovými metrologickými systémami, čím sa preukáže excelentnosť svetovej úrovne. Počas vykonávania programu Horizont Európa sa majú zverejňovať výzvy na predkladanie návrhov v rámci partnerstva v oblasti metrológie.